Освен с нечисти бизнеси биткойн по подразбиране се свързва и с разнообразни модели схеми, пирамиди и измами. Много от първите биткойн ентусиасти си спомнят възхода и залеза на най-голямата борса за криптовалути MtGox, която се изпари заедно с общо 390 млн. долара на нейни потребители през 2014 г. Тя в духа на отричащия каквато и да било централна банка и надзор биткойн беше напълно нерегулирана, което от голям плюс бързо се превърна в крах, а вероятно и в съвсем умишлена измама. През август Марк Карпелес, който управляваше MtGox, беше задържан в Япония по подозрения, че е замесен в изчезването на платформата и за присвояването на "изчезналите" пари.

Напоследък по биткойн линия изчезват и други неща - например цялата информация на харддиска на компютър. Случва се чрез различни варианти на вируса Randsomware, който идва по мейл и си отива с данните на устройството, което е заразил. Въпросният вирус всъщност не отнася нищо със себе си, а го криптира, т.е го превръща в нечитаем код от 0 и 1, и го връща при превеждане на откуп в биткойн. Най-често атаките са насочени към фирми, предупреждава Владислав Драмалиев, с когото вече са се свързвали няколко потърпевши. Добрата новина е, че обновените антивирусни системи прехващат подобни атаки, преди вирусът да е криптирал съдържанието на диска. Още по-добрата е, че при достатъчно добро желание биткойн адресите могат да се наблюдават и трудно могат да бъдат обменени на борсата, без да станат ясни достатъчно много данни за идентичността на изнудвача.

Хвани ме, (ако) можеш

Да се твърди, че биткойн е паричната единица на тъмния бизнес обаче, е все едно да се каже, че интернет е медията на тероризма. Факт е, че криптовалутата стана известна и доби стойност благодарение тъкмо на транзакции, свързани с недотам законни дейности. Според Драмалиев обаче, поне в дълбокия интернет, биткойните все повече ще губят популярност за сметка на други крипровалути, защото са всъщност лесно проследими и неподходящи за целите на съвременни аналози на Silk Road. Всяка транзакция в биткойн мрежата се запечатва там завинаги и може да бъде асоциирана с IP адрес. "И при достатъчно голямо желание от страна на агенциите за сигурност може да се стигне и до конкретен човек", убеден е Драмалиев. Той притежава едно от шест хиляди копия на цялата история на криптотранзакциите - от създаването им до десет минути преди настроящия момент. Така нареченият блокчейн се използва от "копачите", за да валидират транзакциите си. В момента активните борси са 67 на брой, но може би пет от тях са достатъчно големи и сигурни. За разлика от MtGox новите големи са обект на сериозна регулация, а за да се търгува там, се изискват лични данни като последни сметки, координати и др. По отношение на финансирането на терористични организации в биткойни Драмалиев също е скептичен. Най-малкото защото криптовалутата се търгува на борсата, което води до чести колебания в стойностите й.